Ríkari kröfur eru gerðar til lögreglumanna vegna eðlis starfans, segir Halla Bergþóra Björnsdóttir lögreglustjóri á höfuðborgarsvæðinu. Hún segist ekki geta tjáð sig um ábendingar vegna umdeildra ummæla lögreglumanns á samfélagsmiðlum.
Embætti lögreglunnar á höfuðborgarsvæðinu bárust nýverið ábendingar vegna ummæla lögreglumanns um ásakanir á hendur tónlistarmanninum Ingólfi Þórarinssyni, auk ummæla um þolendur kynferðisofbeldis.
Halla Bergþóra sagði í Morgunútvarpinu á Rás 2 í morgun að opinberir starfsmenn hafi tjáningarfrelsi eins og aðrir, en mannréttindadómstóll hafi sagt að það sé eðlilegt og viðurkennt að leggja megi hömlur á tjáningarfrelsi vegna eðlis starfa.
Rökin fyrir takmörkun á tjáningarfrelsi hjá okkur er að við þurfum að njóta trausts almennings,
og almenningur þarf að geta treyst því að við leysum okkar skyldur af hendi af hlutleysi,
Þá kom fram að bæði í lögum um lögreglu og siðareglum lögreglumanna eru ákvæði um að lögreglumenn eigi ekki að aðhafast neitt sem geti valdið vafa um óhlutdrægni þeirra. Þeir verði að gæta orða sinna í hvívetna, þar á meðal við skoðanaskipti á samfélagsmiðlum.
Halla Bergþóra sagði að brot á siðareglum væru skoðuð í hverju tilviki fyrir sig, með tilliti til þess hvað hægt væri að gera og hvað mætti gera.
Lögreglustjórinn á höfuðborgarsvæðinu segir að lögreglumenn verði að gæta orða sinna í hvívetna, þar á meðal við skoðanaskipti á samfélagsmiðlum. Ríkari kröfur séu gerðar til lögreglunnar vegna eðlis starfans.